**מינהל הכנסות המדינה** הוא אגף במשרד האוצר העוסק בגיבוש מדיניות המסים (להבדיל מרשות המיסים בישראל, העוסקת במימוש מדיניות זו).

היסטוריה
--------

בשנת 1957, במסגרת ארגון מחדש במשרד האוצר, הוחלט על העברת האחריות לכל התשלומים והתקבולים של משרדי הממשלה לידי מינהל הכנסות המדינה. מינהל הכנסות המדינה היה אחראי לכל גביית המיסים בארץ, תפקיד הממולא כיום על ידי רשות המיסים. בשנת 1963 הוחלט למנות מומחה מיוחד לתכנון ארוך טווח של מדיניות המיסים. בשנת 1995 אוחדו מינהל הכנסות המדינה ואגף הכלכלה במשרד האוצר, לאחר שהוחלט למנות את ציפי גל ים, ראש אגף הכלכלה, לממונה על הכנסות המדינה. אולם האיחוד כמעט לא הורגש ושני האגפים התנהלו כמעט בנפרד. בשנת 2001, החליט שר האוצר, סילבן שלום, לפצלם בחזרה. בשנות ה-90 עבדו במינהל מעל 50 עובדים. אולם עם הזמן ירד קרנו של המינהל ובשנת 2003 עבדו בו 15 עובדים ומשרד האוצר שקל לסגור את המינהל.

מינהל הכנסות המדינה נקט במשך שנים רבות בתמיכה במדיניות מס שוויונית והתנגדות לפטורים לגורמים שונים. למשל, בוועדת אשר, התנגדו נציגי מינהל הכנסות המדינה למע"מ מוקטן על מוצרים חיוניים.

עמדה נוספת של מינהל ההכנסות היא שיש להציע שיעורי מס נמוכים כדי להעמיק את הגבייה.

בראש מינהל הכנסות המדינה עומד הממונה על הכנסות המדינה. הממונה הראשון היה ד"ר ארתור ברגמן. בשנת 1953 החליף אותו ד"ר קורט מנדלסון. בשנת 1954 מונה לתפקיד זאב שרף. בשנת 1961 התפטר שרף מהתפקיד ובמקומו מונה אריאל אריאלי. בשנת 1964 נכנס לתפקיד שמחה גפני. בסוף 1968 מונה לתפקיד משה נוידרפר שהוביל בשנת 1975 את מימוש הרפורמה במיסים שהוצעה על ידי ועדת בן-שחר. בתחילת 1979 מונה אוריאל לין לתפקיד. אחרי לין מונה לתפקיד משה ברטוב, שהוחלף ב-1984 בידי ישראל ברון.[דרושה הבהרה] בתחילת שנות ה-90 כיהן יורם גבאי בתפקיד הממונה. בשנת 1995 פרש גבאי וציפי גל ים מונתה לתפקיד. גל ים החזיקה בתפקיד עד שנת 2001 והוחלפה בידי מאיר קפוטא. לאחר פרישתו של קפוטא, בסוף 2006, מונה לתפקיד יהושע ויטה. אולם מיד לאחר מכן נפתחה נגדו חקירה גלויה והוא הושעה מתפקידו למשך מספר שנים, בהן כיהנה בתפקיד פרידה ישראלי. באוגוסט 2012 מונה לתפקיד ד"ר מיכאל שראל, אשר התפטר במרץ 2014, על רקע הודעת שר האוצר, יאיר לפיד, על כוונתו להנהיג פטור ממע"מ על דירות לרוכשים דירה ראשונה.

במסגרת המינהל פועל גם המוזיאון למיסים.

קישורים חיצוניים
----------------

* אתר מינהל הכנסות המדינה

הערות שוליים
------------

1. ↑  ראורגניזציה במשרד האוצר, דבר, 31 בינואר 1957
2. ↑  מבוקש: מומחה לתכנון מיסים, מעריב, 3 במרץ 1963
3. ↑  מוטי בסוק, סילבן שלום יפצל את אגף כלכלה והכנסות המדינה, באתר הארץ, 17 באוגוסט 2001
4. ↑  אמנון אטד, האוצר שוקל לפרק את מינהל הכנסות המדינה, באתר ynet, 2 בספטמבר 2003
5. ↑  מס הכנסה חותר לצמצום הסדרים מיוחדים, דבר, 28 במרץ 1962
6. ↑  דוד ליפקין, ועדת אשר שוקלת הנהגת מס ערך מוסף מוקטן על מוצרים ושירותים חיוניים, דבר, 13 באפריל 1971
7. 1 2  א. כידן, ראש חדש למנגנון המיסים, מעריב, 21 ביולי 1964
8. ↑  הדגם של ניו זילנד, מעריב, 25 באוגוסט 1987
9. ↑  בדיקת גביית מס תו מגן, חרות, 23 באפריל 1950  
היחיד והציבור, חרות, 29 באפריל 1953
10. ↑  הוועדה למטבע חוץ גובה עדויות, חרות, 13 במאי 1953
11. ↑  האיש והקו, מעריב, 14 ביוני 1954  
כל עוד לא נושיב עבריינים בבית הסוהר לא נחסל העלמה של מס, דבר, 23 בינואר 1959
12. ↑  אריאלי יועד ממונה על הכנסות המדינה, חרות, 17 באוגוסט 1961
13. ↑  הממונה החדש על המיסים, מעריב, 16 בדצמבר 1968
14. ↑  אוריאל לין - מועמד לממונה על ההכנסות, מעריב, 31 בינואר 1979
15. ↑  שרגא מקל, דרוש ממונה על ההכנסות, מעריב, 13 במרץ 1984  
400 אלף תיקים לא נבדקו כלל, מעריב, 3 באפריל 1984
16. ↑  אמנון אטד, מאיר קפוטא מונה לממונה על הכנסות המדינה, באתר ynet, 14 ביולי 2002  
מוטי בסוק, מאיר קפוטא, הממונה על הכנסות המדינה - פורש, באתר הארץ, 19 באוקטובר 2006
17. ↑  שוקי ויטה - הממונה על הכנסות המדינה, באתר גלובס, 25 בדצמבר 2006
18. ↑  הארכת מינוי בפועל לתפקיד הממונה על הכנסות המדינה, החלטה מס. 1568 של הממשלה ה-32, 31 במרץ 2010
19. ↑  אמנון אטד, הממשלה אישרה: מיכאל שראל - הממונה על כלכלה והכנסות המדינה באוצר, באתר כלכליסט, 12 באוגוסט 2012
20. ↑  אדריאן פילוט, ‏מהלומה ללפיד: ד"ר מיכאל שראל, הממונה על הכנסות המדינה באוצר, מתפטר במפתיע בגלל הפטור ממע"מ על דירות חדשות; מטיח בלפיד: "החלטתך שטחית, לא נכונה ותקפיץ את מחירי הדירות", באתר גלובס, 19 במרץ 2014